## 9. melléklet a …/2024. (… …) MNB rendelethez

## A Hpt. szerinti független közvetítő felügyeleti jelentéseire vonatkozó részletes kitöltési előírások

**I.**

**Általános szabályok**

**1. Kapcsolódó jogszabályok, fogalmak, rövidítések**

A felügyeleti jelentés teljesítése során alkalmazandó jogszabályok körét az 1. melléklet 1. pontja, a táblákban és a kitöltési előírásokban használt fogalmakat az 1. melléklet 2. pontja, a rövidítéseket az 1. melléklet 3. pontja tartalmazza.

**2. A felügyeleti jelentés formai követelménye**

A felügyeleti jelentés formai követelményeit az 1. melléklet 4. pontja határozza meg.

**3. A felügyeleti jelentés tartalmi követelményei**

3.1. Az egyes eszköz- és forrás-, illetve eredménykimutatási tételeket a Számv. tv. szerinti előírásoknak megfelelően kell részletezni.

3.2. A nem forintban (pl. euróban) nyilvántartott tételeket (jutalék és állománydíj) az éves beszámolóban alkalmazott módszerrel és árfolyamon kell forintra átváltani.

3.3. A felügyeleti jelentés további tartalmi követelményeit az 1. melléklet 5. pontja tartalmazza.

**II.**

**Az egyes táblákra vonatkozó kitöltési előírások**

1. **92A tábla: A Hpt. szerinti független közvetítő adatai, szakmai felelősségbiztosítás és a foglalkoztatottak létszáma**

**A tábla sorai**

**92A03-92A075 Felelősségbiztosítás**

A független közvetítő tevékenységéből eredő károk biztosításához szükséges felelősségbiztosítás tárgyidőszakra (félévre) vonatkozó adatai.

**92A06 A fedezetből történt kárkifizetés összege (e Ft)**

Itt kell jelenteni a tárgyidőszaki (féléves) független közvetítői tevékenységgel kapcsolatban felmerült, felelősségbiztosítás terhére történt kárkifizetés összegét.

**92A075 Kötvényben volt-e a biztosítási összegben vagy a fedezeti körben változás? (igen1/nem0)**

Abban az esetben kell igen értéket választani, amennyiben vagy a biztosítási összegben vagy a fedezetek körében vagy mindkettőben volt változás a tárgyidőszakban.

**92A08 Közvetítési tevékenységet végző természetes személyek száma összesen (fő)**

Itt kell megadni azon természetes személyek számát, akik a független közvetítővel és annak alvállalkozójával létesített munkaviszony (teljes, illetve részmunkaidő egyaránt) vagy egyéb jogviszony keretében végzik pénzügyi szolgáltatási közvetítői tevékenységüket. Az állományi létszám félév végi, záró adatát kell megadni. A nem pénzügyi szolgáltatás közvetítői tevékenységet végző személyeket nem kell feltüntetni.

**92A09 Ebből közvetlenül a független közvetítővel munkaviszonyban álló közvetítő természetes személyek létszáma (fő)**

Itt kell megadni azon természetes személyek számát, akik közvetlenül a független közvetítővel létesített munkaviszony (teljes, illetve részmunkaidő egyaránt) keretében végzik pénzügyi szolgáltatási közvetítői tevékenységüket. Az állományi létszám félév végi, záró adatát kell megadni. A nem pénzügyi szolgáltatási közvetítői tevékenységet végző személyeket nem kell feltüntetni.

**92A10 Ebből a független közvetítő alvállalkozójával munkaviszonyban vagy egyéb jogviszonyban álló közvetítő természetes személyek létszáma (fő)**

Itt kell megadni azon természetes személyek számát, akik a független közvetítő alvállalkozójával (egyéni vállalkozó is) létesített munkaviszony (teljes, illetve részmunkaidő egyaránt) vagy egyéb jogviszony keretében végzik pénzügyi szolgáltatási közvetítői tevékenységüket. Az állományi létszám félév végi, záró adatát kell megadni. A nem pénzügyi szolgáltatás közvetítői tevékenységet végző személyeket nem kell feltüntetni.

**92A15 A független közvetítő részére egyéb (Bszt. vagy Bit. szerinti) közvetítési tevékenységet végző természetes személyek száma - közvetlenül és alvállalkozón keresztül (fő)**

Itt kell megadni azon természetes személyek számát, akik a független közvetítővel és annak alvállalkozójával létesített munkaviszony (teljes, illetve részmunkaidő egyaránt) keretében végzik egyéb (Bszt., Bit. szerinti) közvetítői tevékenységüket. Az állományi létszám félév végi, záró adatát kell megadni. A kizárólag pénzügyi szolgáltatási közvetítői tevékenységet végző személyeket nem kell feltüntetni. A pénzügyi szolgáltatási közvetítői tevékenység mellett egyéb (Bszt., Bit. szerinti) közvetítői tevékenységet is végző természetes személyt ebben a sorban 1 főként kell jelenteni.

**92A16 Pénzügyi intézménytől az ügyfelet megillető pénz átvétele (igen1/nem0)**

Amennyiben a független közvetítő – mint az ügyfél és a pénzügyi intézmény (termékgazda) közötti pénzmozgás közvetítője – jogosult a pénzügyi intézménytől az ügyfelet megillető pénzösszeget átvenni, akkor a tábla „érték” oszlopába „1”-est kell írni, ellenkező esetben „0”-val kell jelölni.

**92A17 Ügyfél által befizetett, a pénzügyi intézményt megillető pénzösszeg átvétele (igen1/nem0)**

Amennyiben a független közvetítő gyakorlata szerint az ügyféltől a pénzügyi intézményt megillető pénzösszeget átvesz, akkor a tábla „érték” oszlopába „1”-est kell írni, ellenkező esetben „0”-val kell jelölni.

**92A18 Letéti számla vezetése (igen1/nem0)**

Amennyiben a független közvetítő rendelkezik elkülönített számlával, akkor a tábla „érték” oszlopába „1”-est kell írni, ellenkező esetben „0”-val kell jelölni. Elkülönített számlának tekintendő az a letéti számla, amelyen a független közvetítő kizárólag az ügyfelek által befizetett, a pénzügyi intézményt megillető pénzösszegeket tarthatja.

**92A19 Ügyfélpanaszok száma (db)**

Itt kell megadni a független közvetítő magatartására, tevékenységére vagy mulasztására vonatkozó, szóban (személyesen, telefonon) vagy írásban (személyesen vagy más által átadott irat útján, postai úton, telefaxon, elektronikus levélben), a tárgyidőszakban előterjesztett ügyfélpanaszok számát.

**92A191 sor ebből: megalapozott ügyfélpanaszok száma (db)**

Ebben a sorban kell megadni a tárgyidőszakban előterjesztett ügyfélpanaszok közül a független közvetítő által elfogadott ügyfélpanaszok számát.

**92A20 A független közvetítő rendelkezik-e elektronikus felülettel? (igen1/nem0)**

Elektronikus felület: az e-ügyfelek számára elérhető internetes oldal, online számítógépes vagy mobil alkalmazás, amely a pénzpiaci termékek általános ismertetését, ajánlását és az azzal kapcsolatos felvilágosítást szolgálja.

**92A21 A független közvetítő rendelkezik-e értékesítést végző elektronikus felülettel? (igen1/nem0)**

Értékesítést végző elektronikus felület: az e-ügyfelek számára elérhető olyan elektronikus felület, amely alkalmas az e-ügyfél igényeinek és szükségleteinek felmérésére és a pénzpiaci szerződés e-ügyfél által kezdeményezett megkötésének elősegítésére.

**92A22 A független közvetítő rendelkezik-e összehasonlítást végző elektronikus felülettel? (igen1/nem0)**

Összehasonlítást végző elektronikus felület: az e-ügyfelek számára elérhető olyan elektronikus felület, amely a pénzpiaci termék általános ismertetésén, ajánlásán és az azzal kapcsolatos felvilágosításon túl összességében alkalmas az e-ügyfél igényeinek és szükségleteinek felmérésére, illetve a termékek ismertetésére.

**92A23 Honlapján pénzpiaci kalkulátor elérhető-e? (igen1/nem0)**

Amennyiben a független közvetítőhöz tartozó honlapon egyedi igények szerint paraméterezhető ajánló felület (kalkulátor) elhelyezésre került, akkor a tábla „érték” oszlopába „1”-est kell írni, ellenkező esetben „0”-val kell jelölni.

**92A235 Honlapjának címe**

A 92A23 sorban jelentett honlap elérhetőségét kell megadni.

**92A24 Értékesítést végző elektronikus felületen kezdeményezett szerződések száma**

A független közvetítő honlapján található értékesítést végző elektronikus felületen keresztül a tárgyidőszakban (félévben) kezdeményezett pénzpiaci szerződés darabszáma. A szerződés kezdeményezése olyan magatartás, amely közvetlenül valamely pénzpiaci szerződés létrehozására irányul.

**92A25 Határon átnyúló tevékenységet végez-e? (igen1/nem0)**

Abban az esetben kell igen értéket választani, amennyiben a független közvetítő Magyarország területén kívül is végez pénzpiaci közvetítői tevékenységet, függetlenül a pénzpiaci partner székhelyétől.

**92A26 Magyarország területén kívüli pénzpiaci közvetítésére feljogosító megállapodások/megbízások száma (db)**

A független közvetítőnek azt a számot kell itt feltüntetnie, hogy hány pénzügyi intézménnyel van megállapodása vagy megbízása Magyarország területén kívül végezhető pénzpiaci közvetítői tevékenységre. Amennyiben a független közvetítőnek nincs ilyen külföldi partnere, úgy „0” értéket kell rögzítenie.

1. **92B1A tábla: A Hpt. szerinti független közvetítői tevékenységből származó jutalékbevételek**

A „Sorkód” rovatban a 99 végű a maximum sort jelöli. Az első sorkód adott, de a független közvetítőnek a szükséges sorokat – annak függvényében, hogy hány pénzügyi intézménytől volt jutalékbevétele – számoznia kell a megadott első kódtól kezdődően, a többi sor törlendő. Az alkuszok esetében csak a tábla 92B1A1 Összesen sorát kell kitölteni, ugyanis a pénzügyi intézményenkénti adatok – tekintettel a megbízás irányára és jellegére – esetükben nem értelmezhetők.

Az esetlegesen reklamált tételeket arra az időszakra szükséges jelenteni, amikor azok a pénzügyi intézmény elszámolásába bekerülnek.

**A tábla oszlopai**

**a), b) Pénzügyi intézmény megnevezése és azonosítója**

A „Pénzügyi intézmény megnevezése” oszlopba a pénzügyi intézmény aktuális nevét, a „Pénzügyi intézmény azonosítója” oszlopba a pénzügyi intézmény törzsszámát (adószám első 8 számjegye) az MNB internetes honlapján a Felügyelet/Engedélyezés és intézményfelügyelés/ Piaci szereplők keresése/ Általános kereső menüpont alatt található adatbázisban foglalt adatoknak megfelelően kell megadni. A határon átnyúló tevékenységet végző intézmények törzsszáma minden esetben 8.

**c)-c12) Tárgyidőszakra járó szerzési jutalék összege (e Ft)**

Itt kell jelenteni a független közvetítőnek a független közvetítői tevékenységéből származó, a pénzügyi intézmények javára közvetített, a tárgyidőszak (félév) során folyósított, illetve közvetítői állományban lévő termékek után – a megbízás/megállapodás alapján – járó jutalékbevételeiből a szerzési jutalék összegét termékcsoportonként összesen, valamint pénzügyi intézményenkénti bontásban. A besorolásnak meg kell egyeznie a pénzügyi intézmény által megadott adatokkal. A jutalékokat bruttó módon kell jelenteni, vagyis a sztornó tételek (visszaírások) nem vonhatók le a tárgyidőszakban közvetített termékek után járó jutalékokból. A tárgyidőszakra járó jutalékbevételeket arra az időszakra szükséges jelenteni, amikor a közvetített ügylet keretében folyósításra kerül sor, függetlenül annak a megbízó pénzügyi intézmény részéről történő elszámolásától vagy pénzügyi teljesítésétől. A tárgyidőszakban közvetített szerződések után járó szerzési jutalékbevétel jelentésekor a Számv. tv. bevételelszámolásra vonatkozó rendelkezései nem alkalmazandók.

**d)-d12) Tárgyidőszakra járó fenntartási jutalék összege (e Ft)**

Itt kell jelenteni a független közvetítőnek a független közvetítői tevékenységéből származó, a pénzügyi intézmények javára a tárgyidőszak (félév) során közvetített, illetve-közvetítői állományban lévő termékek után – a megbízás/megállapodás alapján – járó, a tárgyidőszak során elszámolt, azaz kiszámlázott (a pénzügyi teljesítéstől független) jutalékbevételeiből a fenntartási jutalék összegét termékcsoportonként összesen, valamint pénzügyi intézményenkénti bontásban. A besorolásnak meg kell egyeznie a pénzügyi intézmény által megadott adatokkal. A jutalékokat bruttó módon kell jelenteni, vagyis a sztornó tételek (visszaírások) nem vonhatók le a tárgyidőszakra járó fenntartási jutalékokból.

**e)-e12) Tárgyidőszakra járó céljutalék összege (e Ft)**

Itt kell jelenteni a független közvetítőnek a független közvetítői tevékenységéből származó, a pénzügyi intézmények javára a tárgyidőszak (félév) során közvetített, illetve közvetítői állományban lévő termékek után – a megbízás/megállapodás alapján – járó, a tárgyidőszak során elszámolt, azaz kiszámlázott (a pénzügyi teljesítéstől független) jutalékbevételeiből a céljutalék összegét termékcsoportonként összesen, valamint pénzügyi intézményenkénti bontásban. A céljutalék minden olyan extra jutalék, amelyre a független közvetítő a közvetítői tevékenysége, teljesítménye vagy célfeladat kiírása alapján válik jogosulttá. A besorolásnak meg kell egyeznie a pénzügyi intézmény által megadott adatokkal. A jutalékokat bruttó módon kell jelenteni, vagyis a sztornó tételek (visszaírások) nem vonhatók le a tárgyidőszakban megszolgált céljutalékokból.

**f)-f12) Tárgyidőszakban sztornó tételek (visszaírások) (e Ft)**

Itt kell – bruttó módon – jelenteni a független közvetítőnek a független közvetítői tevékenységéből származó, a pénzügyi intézmények felé kiszámlázott, azonban a pénzügyi intézmény által visszakövetelt tételeket.

**c1), d1), e1), f1) Vállalati hitel és pénzkölcsön, pénzügyi lízing**

A Hpt. 3. § (1) bekezdés b) és c) pontjában foglalt pénzügyi szolgáltatások vállalkozások (például gazdasági társaság, egyéni vállalkozó) részére történő közvetítéséből származó, az egyes oszlopok címében meghatározott jutalékösszegeket szükséges itt megadni.

**c2), d2), e2), f2) Vállalati betét és fizetési számla**

A vállalkozások (például gazdasági társaság, egyéni vállalkozó) részére betéti és folyószámlatermékek közvetítéséből származó jutalékösszegeket szükséges itt jelenteni.

**c3)-c12), d3)-d12), e3)-e12), f3)-f12) Lakossági**

Az egyes oszlopokban meghatározott termékcsoportok fogyasztó – az önálló foglalkozásán és gazdasági tevékenységén kívül eső célok érdekében eljáró természetes személy – számára történő közvetítéséből származó, az egyes oszlopokban meghatározott jutalékösszegeket szükséges itt megadni.

1. **92B4AT tábla: A 92B1A táblából az államilag támogatott hitelekből/kölcsönökből származó jutalékbevételek**

A független közvetítőnek ebben a táblában kell jelentenie a 92B1A táblában jelentett hiteleken, kölcsönökön belül az államilag támogatott hitelek, kölcsönök utáni jutalékjogosultság összegét, intézményenkénti bontásban. Államilag támogatott hitelnek, kölcsönnek számít ebben a táblában a támogatott lakáshitelek mellett például a „Babaváró” hitel, az NHP Hajrá és minden, a piaci konstrukciótól eltérő, valamilyen formában támogatott konstrukció.

1. **92B4AH tábla: A 92B1A táblából a határon átnyúló közvetítői tevékenységből származó jutalékbevételek**

A független közvetítőnek ebben a táblában kell jelentenie a 92B1A táblában jelentett hiteleken, kölcsönökön belül a határon átnyúló pénzpiaci közvetítői tevékenység során külföldön értékesített hitelek, kölcsönök után kapott jutalékok összegét, intézményenkénti bontásban.

1. **92B1B tábla: A Hpt. szerinti független közvetítő egyéb tevékenységéből származó bevételei**

A független közvetítőnek ebben a táblában kell jelentenie féléves gyakorisággal minden olyan, a független közvetítői tevékenység jutalékbevételén kívüli bevételt, amelyet a független közvetítői tevékenységhez kapcsolódóan vagy attól függetlenül realizált.

**A tábla sorai**

**92B1B01 Egyéb tevékenységek bevételei összesen**

Az itt kimutatott, a tárgyidőszakra vonatkozó összeget kell megbontani a tábla soraiban.

**92B1B02 Hpt. szerinti függő közvetítői tevékenység**

Itt kell megadni a Hpt. szerinti függő közvetítőként a pénzügyi intézményektől a tárgyidőszakban kapott szerzési és fenntartási jutalékokat. A sort alkusz esetében nem kell kitölteni.

**92B1B03 ebből követeléskezelés, behajtás**

Itt kell megadni a követelések megbízás alapján történő kezelésére, behajtására irányuló tevékenységből származó tárgyidőszaki bevételeket. A sort alkusz esetében nem kell kitölteni.

**92B1B04 Bszt. szerinti közvetítői tevékenység**

Itt kell megadni a Bszt. szerinti tőkepiaci közvetítői tevékenységből származó tárgyidőszaki bevételeket.

**92B1B05 Biztosításközvetítői tevékenység**

Itt kell megadni a biztosításközvetítői tevékenységből származó tárgyidőszaki jutalék és egyéb bevételeket.

**92B1B06 Pénztári tagszervezési tevékenység**

Itt kell megadni a nyugdíj- és egészségpénztári tagszervezésből a tárgyidőszakban realizált díjakat.

**92B1B07 Oktatás szervezés**

Itt kell megadni a független közvetítő által szervezett oktatásokból (képzés, tanfolyam, vizsgáztatás, oktatási anyagok kiadása) származó tárgyidőszaki bevételeket.

**92B1B08 Ingatlan bérbeadás**

Itt kell megadni a független közvetítő – saját vagy idegen tulajdonú – ingatlan hasznosításából származó tárgyidőszaki bevételeit.

**92B1B09 Reklám, marketing, piackutatás**

Itt kell megadni a független közvetítő részére reklám, marketing, piackutatás tevékenység, illetve tanácsadás jogcímén juttatott bármely tárgyidőszaki bevételt.

**92B1B10 Egyéb bevételek**

Ebben a kategóriában kell kimutatni minden egyéb tárgyidőszaki bevételt, amelyek a 92B1B kódú tábla 92B1B02–92B1B09 során jelentett tevékenységek egyikébe sem sorolhatók be, ezen bevételek az eredménykimutatás (92E kódú tábla) „Értékesítés nettó árbevétele összesen” sorában szerepelnek.

1. **92B2 tábla: A Hpt. szerinti független közvetítői tevékenységből származó szerződések száma, értéke**

A „Sorkód” oszlopban a 99 végű a maximum sort jelöli. Az első kód adott, de a független közvetítőnek a szükséges sorokat – annak függvényében, hogy hány pénzügyi intézménytől volt jutalékbevétele – számoznia kell a megadott első kódtól kezdődően, a többi sor törlendő.

**A tábla oszlopai**

**a) és b) Pénzügyi intézmény megnevezése és azonosítója**

A 92B1A kódú tábla a) és b) oszlopánál leírtak szerint töltendő ki.

**c)-c12) Szerződések darabszáma (db)**

Itt kell jelenteni a független közvetítő által közvetített szerződések – a tárgyidőszakban (félév) folyósított hitel és pénzkölcsön, pénzügyi lízing, megkötött betét és fizetési számla, valamint lakástakarékpénztár szerződés – darabszámát termékcsoportonként összesen, valamint pénzügyi intézményenkénti bontásban. Szakaszos finanszírozás esetében az első folyósítás félévében szükséges jelenteni a szerződést. A következő félévekben a második és azt követő folyósítások esetében, mivel új szerződés kötése nem történt, a szerződések darabszáma oszlopokban nem kell jelenteni a szerződést. A besorolásnak meg kell egyeznie a pénzügyi intézmény által megadott adatokkal.

**d)-d12) Szerződések értéke (e Ft)**

Itt kell jelenteni a független közvetítő által közvetített szerződések – a tárgyidőszakban (félév) folyósított hitel és pénzkölcsön, pénzügyi lízing, lakástakarékpénztár szerződés – értékét (ezer forint) termékcsoportonként összesen, valamint pénzügyi intézményenkénti bontásban. Szakaszos finanszírozás esetében a tárgyfélévben történt folyósítás összegét szükséges jelenteni. A besorolásnak meg kell egyeznie a pénzügyi intézmény által megadott adatokkal.

**c1), d1) Vállalati hitel és pénzkölcsön, pénzügyi lízing**

A Hpt. 3. § (1) bekezdés b) és c) pontjában foglalt pénzügyi szolgáltatások vállalkozások (például gazdasági társaság, egyéni vállalkozó) részére közvetített szerződések darabszámát és értékét (ezer forint) szükséges itt megadni.

**c2) Vállalati betét és fizetési számla**

A vállalkozások (például gazdasági társaság, egyéni vállalkozó) részére betéti és folyószámlatermékekre vonatkozóan közvetített szerződések darabszámát szükséges itt megadni.

**c3)-c12), d3)-d12) Lakossági**

Az egyes oszlopokban meghatározott termékek fogyasztó – az önálló foglalkozásán és gazdasági tevékenységén kívül eső célok érdekében eljáró természetes személy – számára közvetített szerződések darabszámát és értékét (ezer forint) szükséges itt megadni.

1. **92B3T tábla: A 92B2 táblából a közvetített államilag támogatott hitelek/kölcsönök száma, értéke**

Ebben a táblában kell jelenteni – a 92B2 kódú táblával megegyező szerkezetben és az ott előírtak szerint – a független közvetítő által közvetített államilag támogatott hitelek, kölcsönök számát, értékét.

Államilag támogatott hitelnek, kölcsönnek számít ebben a táblában a támogatott lakáshitelek mellett például a „Babaváró” hitel, az NHP Hajrá és minden, a piaci konstrukciótól eltérő, valamilyen formában támogatott konstrukció.

1. **92B3H tábla: A 92B2 táblából a határon átnyúló tevékenység során külföldön közvetített szerződések száma, értéke**

Ebben a táblában kell jelenteni – a 92B2 kódú táblával megegyező szerkezetben és az ott előírtak szerint – a független közvetítő által határon átnyúló tevékenység során külföldön közvetített szerződések számát, értékét.

Amennyiben a független közvetítő a tárgyidőszakban határon átnyúló közvetítői tevékenységet nem végzett, a tábla első összesítő sorába nullát kell írni.

1. **92M tábla: Mérleg**

A táblát a független közvetítő (egyszerűsített) éves beszámolójában kimutatott adatokkal egyezően kell kitölteni. Az egyszerűsített éves beszámolót készítő adatszolgáltatónak csak a mérleg nagybetűvel és római számmal jelzett sorait kell kitöltenie.

Amennyiben a független közvetítő más tevékenysége kapcsán (pl. független biztosításközvetítőként) már beküldte az MNB-nek a mérleg adatait, vagy egyéni vállalkozóként nem készít mérleget, abban az esetben ezt a táblát nem kell beküldenie.

**A tábla sorai**

**92M001 sor Eszközök összesen**

A sornak meg kell egyeznie a 92M061 sor Források összesen értékével mind az előző évre, mind pedig a tárgyévre vonatkozóan.

1. **92E tábla: Eredménykimutatás**

A táblát a független közvetítő (egyszerűsített) éves beszámolójában kimutatott adatokkal egyezően kell kitölteni. Az egyszerűsített éves beszámolót készítő adatszolgáltatónak csak az eredménykimutatás nagybetűvel és római számmal jelzett sorait kell kitöltenie.

Amennyiben a független közvetítő más tevékenysége kapcsán (pl. független biztosításközvetítőként) már beküldte az MNB-nek az eredménykimutatás adatait, vagy egyéni vállalkozóként nem készít eredménykimutatást, abban az esetben ezt a táblát nem kell beküldenie.

**A tábla sorai**

**92E001 Értékesítés nettó árbevétele**

Ebben a kategóriában kell jelenteni a tárgyévre előírt bevételeket, amely nem egyezik meg a pénzforgalmi szemléletű befolyt bevételekkel. A független közvetítő saját bevételként nem mutathatja ki a közvetítői szerződés alapján az ügyféltől átvett, a pénzügyi intézménynek járó díjat, ez a megbízó pénzügyi intézmény bevételébe számít bele.